Til skamms tíma var nánast ekkert um smit af innlendum toga hérlendis , en svo virðist sem Giardia lamblia sé nú orðin landlæg á Íslandi . Smitskammtur er lítill og meðgöngutími sýkingar , þ.e. tími frá smiti þar til einkenna verður vart , er ein til tvær vikur . Einkenni Helstu einkennin eru niðurgangur með illa lyktandi hægðum , oft fitusaur , vindgangur , kviðverkir , ógleði og í einstaka tilfellum uppköst . GreiningSaursýni í smásjárskoðun . Greining getur verið erfið vegna óreglulegs útskilnaðar og oft þarf að skoða fleiri en eitt sýni með eins til tveggja daga millibili til að greining fáist . Í undantekningartilfellum , ef greining fæst ekki með saursýni , er gert skeifugarnarsog eða tekið vefjasýni frá skeifugörn til greiningar . Fyrirbyggjandi aðgerðirGott hreinlæti er mjög mikilvægt Þvoið hendur með sápu og vatni eftir salernisferðir , eftir snertingu við dýr og fyrir alla meðferð matvæla . Þvoið hendur eftir bleiuskipti , jafnvel þótt notaðir hafi verið hanskar . Giardia þolir klór í þeim styrk sem er í sundlaugum og drepst því ekki við hefðbundna klórnotkun . Forðist að gleypa ómeðhöndlað yfirborðsvatn í sundlaugum , heitum pottum , gosbrunnum , ám , lækjum og tjörnum . Ef grunur leikur á að vatn sé mengað með gíardíu er hægt að forðast smit með suðu drykkjarvatnsins í a.m.k. eina mínútu . Æskilegt er að þvo og / eða afhýða hrátt grænmeti og ávexti fyrir neyslu . Viðbrögð við einstökum sýkingatilfellum eða faraldri Þeir sem eru með staðfesta sýkingu mega ekki fara í sund eða potta á meðan einkenni eru til staðar ( sérlega mikilvægt fyrir bleiubörn ) . Kanna þarf hvort fleiri eru með einkenni og taka sýni frá þeim sem eru með einkenni gíardíusýkingar . Ef barn í dagvistun greinist með gíardíu skal hafa samband við dagvistunina ef barnið dvaldi þar dagana fyrir veikindi eða var með einkenni sýkingarinnar í dagvistuninni . Ef grunur leikur á hópsýkingu eða sýkingahrinu skal hafa samband við umdæmis - / svæðislækni sóttvarna og heilbrigðiseftirlit á viðkomandi svæði , t.d. ef tveir eða fleiri einstaklingar greinast . Einstaklingar , sem greinst hafa með gíardíu og eru í starfi með aukna smithættu ( sjá fyrir neðan ) , eiga ekki að vera í vinnu meðan þeir eru með einkenni . Þeir mega koma aftur í vinnu eftir að meðferð er hafin og / eða þegar tveir dagar eru liðnir frá síðustu einkennum ( niðurgangi ) . Börn í dagvistun með staðfesta sýkingu mega ekki vera í dagvistun á meðan þau eru með einkenni . Þau mega koma aftur í dagvistun eftir að meðferð er hafin og / eða þegar tveir dagar eru liðnir frá síðustu einkennum ( niðurgangi ) . Ekki þarf að taka eftirlitssýni til að staðfesta að barnið sé laust við smit áður en það kemur aftur í dagvistunina . Bóluefni gegn Giardia lamblia er ekki til .